钦定古今图书集成/明伦汇编/氏族典/第114卷 > 《廖用贤尚友录》 > 台濛
## 钦定古今图书集成/明伦汇编/氏族典/第114卷 > 《廖用贤尚友录》 > 台濛

按《十国春秋》，吴台濛字顶云，合肥人。或言“前赵特进
台彦皋之后也。初从太祖起庐州，下广陵，骁勇善战，
积功至泗州防御使。”龙纪初，董昌作乱，唐命镇海节
度使钱镠讨之，昌求救于太祖，太祖遣濛攻苏州，以
牵其师。久之，迁涟水制置使。会田𫖳变作，太祖檄李
神福自鄂州东下，别遣濛将兵应之。𫖳闻濛至，自将
步骑逆战，留其将郭行悰以精兵二万及王坛、汪建
水兵军屯芜湖，以拒神福。已而觇者言濛兵营寨褊
小，裁可容二千人，𫖳易之，不复征外兵。濛入𫖳境，番
陈而进，营垒俱按规度。军中或笑其怯，濛曰：“𫖳宿将，
未易忽也，不可不备。”居无何，与𫖳遇于广德。濛以𫖳
麾下皆太祖故时部曲，可以计取，阳出《太祖书》遍赐
𫖳将，𫖳将果下马拜受。濛乘其挫伏，纵兵击之，𫖳兵
遂败走。已又战于黄池，濛先为三覆以待，兵交，濛伪
走，𫖳以为实怯，追之，伏发，大败，仓卒还宣城守，濛随
引兵围之。𫖳趣召芜湖兵还不得入。居数日，𫖳不胜
其忿，率敢死士数百出战，濛复阳退示弱。𫖳兵逾濠
而斗，濛亟击之，𫖳奔回桥，陷马踬，濛乃就斩𫖳首，𫖳
众大溃，遂克宣州。是役也，濛以弱为彊，以退为进，深
得兵家虚实之秘，言兵者多取以为法。以功表授为
检校太保、宣州观察使。天祐元年八月卒于官。先是，
濛在泗州日，太祖浮淮过濛，濛盛饰供帐，太祖颇不
悦。既行，濛于卧内得补绽衣，驰使归之。太祖笑曰：“吾
少贫贱，不敢忘本耳。”濛甚惭，由是服食为之少损。